Povzetek revizijskega poročila   
Pravilnost dela poslovanja Občine Slovenske Konjice

Računsko sodišče je revidiralo pravilnost poslovanja Občine Slovenske Konjice v letu 2020 **v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja.**

Cilj revizije je bil izrek mnenja o pravilnosti poslovanja Občine Slovenske Konjice v letu 2020 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja.

Računsko sodišče je o pravilnosti dela poslovanja Občine Slovenske Konjice v letu 2020 izreklo **negativno mnenje,** ker občina ni poslovala v skladu s predpisi in pogodbenimi določili v naslednjih primerih:

* splošni in posebni del zaključnega računa proračuna občine za leto 2020 ter Poročilo o realizaciji proračuna Občine Slovenske Konjice v prvem polletju 2020 niso popolni;
* ni se dogovorila za plačilo razlike med vrednostjo zamenjanih nepremičnin; pogodbe ni sklenila v predpisanem roku ter ni zagotovila pravočasnega in popolnega pobiranja prihodkov od najemnin in uporabnin poslovnih prostorov ter izločanja teh prejemkov v proračun;
* v 3 primerih pred uvrstitvijo projekta v načrt razvojnih programov ni pripravila dokumenta identifikacije investicijskega projekta oziroma poenostavljene investicijske dokumentacije; pri plačilu obveznosti iz proračuna ni upoštevala zakonskega plačilnega roka; z izdajo naročilnice je prevzela obveznosti v znesku 41.710 EUR, ki niso bile načrtovane v proračunu občine za leto 2020, ter izplačala sredstva v znesku 40.746 EUR, ki niso bila zagotovljena v proračunu občine ob plačilu obveznosti; s sklenitvijo pogodbe je prevzela za 63.350 EUR več obveznosti, kot je imela za ta namen zagotovljenih sredstev v proračunu občine ob prevzemu obveznosti; v 10 primerih ni pridobila oziroma je prepozno pridobila finančna zavarovanja za odpravo napak v garancijskem roku oziroma za dobro izvedbo pogodbenih obveznosti; pred sklenitvijo pogodbe ni pridobila izjave oziroma podatkov o udeležbi fizičnih in pravnih oseb v lastništvu ponudnika; v 3 primerih je aneks k pogodbi sklenila po zaključku del; za več dela ni izvedla novega postopka javnega naročanja; v 2 primerih ponudbe, ki je presegla zagotovljena sredstva v proračunu občine, ni izločila kot nedopustne; sklenila je 2 aneksa, s katerima se je dogovorila za dodatna dela brez novega postopka javnega naročanja, ne da bi ustrezno utemeljila in dokumentirala razloge za spremembo pogodbe; obvestilo o spremembi pogodbe o izvedbi javnega naročila v času njegove veljavnosti je v objavo na portal javnih naročil poslala prepozno; za obnovo cerkve v Žički kartuziji je gradbeno dovoljenje pridobila po opravljenih delih;
* izvajalcu športnih programov ter 5 prejemnikom na področju programov in projektov drugih društev je dodelila in izplačala sredstva v skupnem znesku 8.400 EUR, ne da bi izvedla javni razpis; objave javnih razpisov na področju kmetijstva, turizma, socialnih in humanitarnih dejavnosti, programov in projektov drugih društev ter mladinskih in otroških programov niso vsebovale vseh obveznih sestavin;
* ni v celoti izvajala nadzora nad zadolževanjem pravnih oseb javnega sektorja na ravni občine; v odloku o proračunu občine za leto 2020 ni določila obsega zadolževanja 1 pravne osebe javnega sektorja na ravni občine, ki se je v letu 2020 zadolžila; Ministrstvu za finance ni poročala o vseh pravnih poslih, ki po vsebini pomenijo zadolžitev občine; od 2 javnih zavodov, 1 javnega podjetja ter gospodarske družbe, katerih ustanoviteljica ali soustanoviteljica je, ni pridobila podatkov o stanju zadolženosti na dan 31. 12. 2020 oziroma jih ni pridobila pravočasno;
* ni spremljala poslovanja krajevnih skupnosti oziroma izvrševanja njihovih finančnih načrtov; javnega naročila za upravljanje nepremičnega premoženja ni oddala po predpisanem postopku; ustanovila je družbo Stanovanjsko podjetje Konjice d.o.o., čeprav za to niso bili izpolnjeni pogoji, ki jih določajo javnofinančni predpisi.

Računsko sodišče je od Občine Slovenske Konjice **zahtevalo predložitev odzivnega poročila,** v katerem mora izkazati popravljalna ukrepa za odpravo ugotovljenih nepravilnosti, in ji podalo **priporočila** za izboljšanje poslovanja.

Ljubljana, 21. decembra 2022